**[TIL GRUPPEN: Denne færdige skabelon til pressemeddelelse er tænkt som udsendelse til jeres lokalavis(er).**

**Sørg for at gennemgå alt i gult, så I får rettet navn på gruppe, spejder(e), by/område osv.**

**I pressemeddelelsen er der et par eksempler på citater i blåt – de skal selvfølgelig tilpasses i overensstemmelse med, hvad jeres spejder(e) har oplevet, og hvad de synes var godt på kurserne.**

**Det er generelt en god idé så vidt muligt at gøre pressemeddelelsen til jeres egen, så den passer til det, der er vigtigt for jeres gruppe.**

**Bemærk, at dette eksempel handler om tre spejdere, der var af sted. Det skulle være ret nemt at lave pressemeddelelsen om, så det passer til jer, hvad end I havde én spejder af sted eller tolv.**

**Det er vigtigt at sende lokalvisen nogle gode fotos (enten egne eller link til https://dds.dk/artikel/fotos) – det er selvfølgelig oplagt, at I også har et foto af en af de spejdere, der var af sted.**

**Som regel kan I finde kontakt til redaktionen via Google eller ved at kigge i seneste lokalavis. Giv gerne redaktionen et telefonopkald, umiddelbart før/efter I har sendt pressemeddelelsen, så de ved, den er der.]**

**Unge spejdere fra Bjørnerup brugte efterårsferien på telt og teamwork
Mens mange unge tilbragte efterårsferien på familieferie eller indenfor i varmen, tog tre spejdere fra Bjørnerup Spejderne på kursus i fællesskab, friluftsfærdigheder og samarbejde.**

En uges kursus i teamwork og ledelsesfærdigheder. Det lyder umiddelbart ikke som noget, teenagere frivilligt ville bruge den længe ventede efterårsferie på. Men faktisk var det, hvad mere end 1000 unge spejdere for nylig gjorde, da Det Danske Spejderkorps afholdt en række samarbejdskurser for 12-16-årige spejdere.

Blandt deltagerne var også de tre lokale spejdere Rasmine (12), Rita (14) og Matty (15) fra Bjørnerup Spejderne.

Og ifølge de unge spejdere har et spejderkursus ingenting at gøre med powerpoints og støvede mødelokaler. I stedet øver man samarbejde gennem natløb og madlavning over bål, ligesom overnatning selvfølgelig foregår i telt og ikke på et konferencecenter.

”Det var en helt vildt fed oplevelse. På mit kursus skulle vi bl.a. bygge en kæmpe tømmerflåde med sejl og styre den over en sø. Kurserne er også en sjov måde at lære nyt på, fordi man prøver det, man lærer, af i virkeligheden. Og så er der et virkelig stærkt fællesskab”, siger Signe Signesen.

Ud over at lære nye tricks om både teamwork og trangia-madlavning, har de lokale spejdere også fået nye venskaber på tværs af landsdele. På kurserne blev spejderne nemlig inddelt i små teams, også kaldet patruljer, hvor spejdere fra både Fanø, Frederiksberg og Frederikshavn sammen skulle samarbejde om alt fra båltænding og madlavning til gådeløsning og Snapchat-løb.

”På kort tid har jeg lært virkelig mange andre unge at kende. I min patrulje blev jeg rigtig gode venner med en spejder fra Isbjørneby, og vi har allerede talt om, at vi helt sikkert skal ses igen”, siger 14-årige Rita Ritasen.

De tre unge kursister er til daglig spejdere i den lokale gruppe Bjørnerup Spejderne, der holder til ved Bjørneskoven. Man kan blive spejder i Bjørnerup Spejderne allerede som 3-årig. Læs mere om gruppen på bjornerupspejder.dk.

**Kontakt og mere info:**
Kontakt tropsleder Mia Miasson på mia@spejder.dk eller 12341234.

**Hent fotos:**
Fotos fra kurserne i efterårsferien kan findes her: dds.dk/planfotos

**Bagom spejderkurserne:**

Over 1000 unge spejdere i alderen 12-16 år deltog i uge 42 på en række ungdomskurser arrangeret af Det Danske Spejderkorps. I alt afholdtes der 18 kurser over hele landet med gennemsnitligt 60 unge spejdere på hvert kursus. Hvert kursus blev planlagt og afholdt af frivillige spejderledere. Spejderkurserne hedder hhv. PLan- og PLUS-kurser.